Lan, embanner al ludu | Daskor\nEvit dezhañ kaout danvez ha leve, perc’henn ma’z oa e dad war an douaroù strujusañ er barrez, Lan Ofret, mab pennhêr Kerunkun, a zeuas, ar bloavezh-se, da dantad Sant Yann, disamm e ziskoaz ha goullo e zaou zorn, pa oa dleet dezhañ dont, evel e dad, gant daou pe dri bec’h war beg ur forc’h houarn. Ma’z oa dre bizhoni e oa un dra vezhus ; ma’z oa evit ober goap ouzh ar sant, e oa gwashoc’h c’hoazh.\nUhel e oa savet gwrac’hell an tantad, pa dostae Lan Ofret ; rak Kerunkun a zo ur gêr vras, gant dek familh gaer o vevañ enni diwar ar mengleuzioù mein-glas ; ha kement hini eus kement familh a oa deut gantañ e lodig : ar baotred, an duilhad spern-du kalet ar c’hoad anezhañ, ha dispar d’ober tan padus ; ar merc’hed, ur gazeliad bleñchoù ; ar grennarded, ur geuneudenn, ur vriad wrizioù ; hag ar vugaligoù, krog c’hoazh, evit bale, e tavañjer o mamm, ur skolpenn pe ur ruskennig bennak ; rak, hervez ar c’hiz, e tle pep hini degas, hervez e oad hag e vadoù, e lodenn d’an tantad. Pe ma ne ra ket, e tevo er bed all, keit ha m’en devo padet an tantad. Souezhet eta e oa bet an dud bodet en-dro d’ar wrac’hell, o welout Lan Ofret o tont d’ar bedenn, e zaouarn a-dreñv e gein, hag o c’hwitellat en noz, evel ur foeter-hent. Mantret e oant bet ouzhpenn, rak ur seurt gwall zismegañs e-keñver ar sant a c’hellfe, en amzer da zont, degas gwall-blanedenn war o ziegezhioù.\n– Daoust hag eo deut an holl d’an tantad ? a c’houlennas Yann Arc’hant, a-raok enaouiñ an tan er bleñchoù gwrac’hellet.\nBep bloaz e veze enaouet an tantad gant Yann Arc’hant, ar mengleuzier kozh, doujet e Kerunkun, abalamour d’e oad ; ha, bep bloaz, e rae ar c’hozhiad, en un deurel ur sell en-dro dezhañ, an hevelep goulenn.\n– Ya ! o doa respontet an holl.\nNeuze Yann Arc’hant a reas, evel ma rae bep bloaz, un eil goulenn :\n– Daoust hag en deus pep hini ac’hanomp degaset e lodenn d’an tantad ?\nDarbet e oa bet d’ar re o doa degaset keuneud pe bleñchoù respont : « Ya ! » Hogen ar ger a vije bet gaou war o zeod, rak deut e oa soñj dezho e oa unan anezho hag a oa deut d’an tantad, divec’h e ziskoazh, e zaouarn a-dreñv e gein, hag en ur c’hwitellat en noz, evel ur foeter-hent. An holl eta a chomas mudet, ur prenn war o genou.\nAn Ofret kozh a sellas gant kas ouzh e vab. Yann Arc’hant ne c’houlennas ket div wech ha deut e oa e samm gant pep hini, gant aon en dije respontet unan bennak : « Nann ! Unan ac’hanomp n’en deus degaset tra ! » Hag ar c’homzoù-se en noz, dirak al loar hag ar stered, gwall ziougan e vijent bet.\nPenndaoulinañ ’reas Yann Arc’hant, en ur c’hrozmolat ; c’hwezhañ ’reas an herrañ ma c’hellas war ar glaou bev degaset gantañ en ur votez kozh. Flammoùigoù a savas, hag ar mengleuzier a vountas ar votez en un toullig, e-touez ur forc’had brug sec’h, lakaet dindan ar bern ; ha dizale e save ar flammoù en noz, ken uhel, ma rostent skourroù ur wezenn evlec’h.\nLaboused a nije, spontet, diwar o c’hlud, hag an eskell-kroc’hen a gammigelle, dallet.\nAr mengleuzier kozh a gilas, laouen an tamm anezhañ ; kroaziet e zivrec’h war e beultrin, sachañ ’rae war e vogedenn, o welout an tan o traskal en drammoù spern-du hag el lann kraz, hag o welout ar flamm o pignat d’al laez, gant elfennoù aour.\nHogen, dilavar e chome an dud en o sav en-dro d’an tantad. Den ne grede komz, gwasket ma’z oa kalon pep hini gant estrenvan nevez-c’hanet. Goude un abadenn, evelato, e kleved maouezed, o selloù chomet paret war an tan, o rannañ etrezo, goustad, war o fouez, komzoùigoù berr ha sioulik, evel ma vije bet pec’hed komz a vouezh uhel, en noz-se, e-tal an tantad. Mont a reas ar gaoz en-dro, keit ha ma traskas ar spern en tan, ha ma savas ar flammoù uhel d’al laez, a gaouadoù, evel gant an avel o c’hwezhañ dindano. Pa vihanaas ar flammoù, hag ar wrac’hell o tisac’hañ en ur bern glaou bev, Seza a benndaoulinas evit lenn buhez ar sant ha lavarout ar grasoù : « En em lakaomp war hon daoulin dirak an Aotroù Doue, pehini hor c’hlev hag hor gwel… »\nYann Arc’hant a skarzhas ludu diouzh e gorn, en ur stekiñ anezhañ ouzh palm e zorn. Edo o plegañ ur glin evit ar bedenn, pa welas e oa penndaoulinet Lan Ofret en e gichen. Sevel a reas hep lavarout ger hag e reas ur c’hammed pelloc’h, evit mont da benndaoulinañ. Ne oa den e-kichen Lan Ofret, e-pad ma lavared ar grasoù.\nGoude ar grasoù, e savas an dud, ha, goude teir dro d’an tantad, evel ar c’hiz, Yann Arc’hant a gemeras peg er forc’h houarn, m’en doa douget ganti, daoust d’e oad, daou vell duilhad bleñchoù, hag a grogas da verniañ ar glaou bev ledet e-kreiz al leur, evel ur bladenn ruz.\nAn tan a drouzas adarre, hag elfennoù, evel balafenned aour, a nijas en ur gornigellat, betek skourroù uhelañ ar gwez.\nE Kerunkun emañ ar c’hiz d’ober ul lamm dreist an tan, a-raok ma vo marvet ar flammoù. Gwazed ha krennarded a glask lammat uhel ha pell, hag an hini kentañ a lamm dreist pe a-dreuz ar flammoù a vez meulet gant ar merc’hed nerzh e zivesker, hag ivez e nerzh kalon. Ar merc’hed a vez aotreet da chom da sellout ; ne c’hel1ent ket lammat avat, rak, en o lamm kentañ, e lakafe an diaoul an tan en o brozh, ha neuze, n’eo ket bet graet o c’horf evit se. Ar re gozh kennebeut, ha ne c’hellent mui lammat evel ar baotred yaouank, a chome da sellout ivez, hag e lavarent dalc’hmat e lamment reutoc’h en amzer o yaouankiz.\nYann Arc’hant, hep selaou na rannañ komz, a droe en-dro d’an tantad, en ur verniañ gant e forc’h ar glaou bev, dre ma peurzeve ar c’heuneud diwezhañ. Ne reas ket un dro leun, rak chom a reas a-sav en tu enep da Lan Ofret ; hag e selle ar mengleuzier ouzh ar mab pennhêr, deut d’an tantad hep un dramm, hep un dornad koad, e zaouarn a-dreñv e gein, hag en ur c’hwitellat, evel ur foeter-hent.\n– Pa ne lamm mui den dreist an tan, a lavaras Yann Arc’hant, piv a bigno er wezenn da embann al ludu ?\n– N’am eus ket lammet c’hoazh, a lavaras Lan Ofret gant fae. Gortozit ma rin ul lamm dañvad evel ar re all.\nHag en doa kilet ha kemeret tizh, hag e oa o vont da lammat dreist an tan, pa welas en tu all bizied forc’h Yann Arc’hant, troet ouzh e du ha prest d’e doullgofañ. Ne c’hellas ket gant e dizh chom krenn a-sav, hag e lammas eta e-kreiz an tan en ur bec’hiñ evel mil diaoul. Devet mat e oa bet e dreid, daoust ma’z oa lammet er-maez ken buan ha ma’z oa kouezhet e-barzh. Ha ma n’en dije ket gwasket war e imor, en dije graet ul lamm all war Yann Arc’hant hag e vije marteze c’hoarvezet ur gwall daol. Lan Ofret, avat, a lavaras en un hejañ e ziskoazh ne sante droug ebet… Kavet e vije Yann Arc’hant diwezhatoc’h…\nDaoust hag a-ratozh-kaer en doa lakaet Yann Arc’hant e forc’h houarn dirak Lan Ofret, p’edo o vont da lammat dreist an tantad ? Kredapl eo ; rak pa bec’he en e gichen Lan Ofret, en un dennañ ar glaou bev diouzh e voutoù, ne oa ket bet evit mirout da lavarout etre e zent : « Gwell a se… » Hag, hervez meur a hini a selle outañ, e oa bet darbet dezhañ dirollañ da c’hoarzhin.\nYann Arc’hant, e-unan bremañ diouzh e du, a selle ouzh an tantad o vervel, e zaouarn kroaziet war beg fust e forc’h.\n– Ur brav a vern ludu evit an hini a daolo war an embann, emezañ a-greiz-holl outañ e-unan.\n– Evidon-me e vo, a lavaras, gant ur vouezh rok, Lan Ofret, gwall danav e skouarn.\nHep distreiñ e benn na respont tra, Yann Arc’hant a skopas en tan o vervel. Hag ar skopadenn a dalveze ne vije ket dezhañ al ludu.\nUr paotrig, an hardishañ dineizher brini tro-war-dro, daoulagad targazh dezhañ, a oa pignet ken buan hag ur c’hazh betek lein an ivinenn. Un ali en doa bet digant e vamm : pignat en noz, er gwez, dreist-holl er gwez ivin, gant o delioù stank ha teñval, a zo gwall zañjerus :\n– Taolit evezh gant aon da gouezhañ.\nUl lamm a reas kalon ar vaouez, pa glevas he faotrig, a-boan aet diouzh he c’hichen, o hopal diouzh lein ar wezenn, hag o c’houlenn :\n– Pet gwenneg e vo ?\nUn enor eo evit an neb a embann da gentañ e briz el ludu. Ar peurliesañ an enor-se a vez hervez an danvez. Perc’henn, ozhac’h pinvidik, e Kerunkun, an enor a veze dalc’hmat d’an Ofret kozh. Souezhet eta e chomas an dud, pa lavaras Yann Arc’hant :\n– Lakaomp anezhañ pemp gwenneg.\n– Pemp gwenneg ludu tantad sant Yann, a hopas, a bouez penn, ar paotrig diwar lein e wezenn ; pemp gwenneg emañ.\nDa biv da deurel bremañ war ar priz ? An Ofret kozh a chome prennet e c’henou, evel mouzhet, hag ar pennoù-tiegezh a gave gwall ger kas en tu all d’ur real. Boaz e veze da lakaat al ludu ur gwenneg, ha, goude, daou, tri… Petra ’c’hoarveze gant Yann Arc’hant, ken paour hag ar re all, mont da stourm outo gant ur real kentañ ?\nEr c’hêriadennoù tostañ, Penn-an-Aod, Penn-ar-Wern, war an dorgenn, hag er stankenn, en tu all d’ar stêr, e save hopadennoù en noz, oc’h embann ivez o ludu. Hini Penn-an-Aod n’oa ket uhel briz : eizh gwenneg. Ludu Penn-ar-Wern a savas e briz gwenneg ha gwenneg, betek pevar real ha daou. Evit ar Genkiz, ne voe ket gallet gouzout, rak an embanner a echue eeun-hag-eeun pa hope paotrig Kerunkun : – Dek gwenneg ludu tantad sant Yann ; ur wech, div wech…\n– Ur gwenneg ouzhpenn.\n– Daou real hag ur gwenneg ludu tantad sant Yann.\n– Pevar real !… a daolas Yann Arc’hant, rok e vouezh. E wreg a sellas outañ, droug enni. N’oa ket dereat d’ur mengleuzier paour mont da deurel dreist e briz, dreist~holl pa oa er gêr un torrad bugale da vagañ. Gant anken, e selaoue ar vouezh oc’h embann war lein an ivinenn :\n– Pevar real ludu tantad sant Yann ! Ur wech, div wech, div wech hanter !…\nYann Arc’hant, avat, a soñje :\n– Gant ma ne vo ket al ludu da Lan Ofret !\nD’an trede gwech e tlee chom al ludu gant ar mengleuzier.\n– Pevar real hag ur gwenneg, a lavaras ur vouezh, war he fouez.\nGwreg ar mengleuzier a voe disammet he c’halon.\nChannig Vihan an hini he doa taolet ur gwenneg ouzhpenn. Lakaet he doa en he soñj, ar bloavezh-se, kaout ludu an tantad da ledañ war ur park, ne ziwane ennañ, kaer he doa treiñ an douar gant ar bal, ha kempenn, nemet loustoni.\nSetu ma taole ur gwenneg war briz unan all, spi enni e vije lezet al ludu ganti, a-benn ar fin. Dre wenneg e save he friz, rak ne oa ket gwall binvidik, pa ne oa he danvez nemet ar park ne ziwane ennañ nemet alc’houenan, geot mellok ha moc’hajoù all. Da reiñ talvoudegezh d’he douar, he doa c’hoant eta kaout, ar bloaz-mañ, ludu an tantad, rak chañs e tegas d’an neb e bren, hag an douaroù luduet gantañ a zeu, evit dezho bezañ gouez a-raok, da vezañ kempenn ha strujus.\nKlevout a reer embann al ludu e Kerevel ; mouezh an hoper avat, a zo re zister, stanket mard eo gant an douaroù, ha ne glever anezhi nemet, a-daolioù, hervez tizh ar barradoù avel. Karout a reer gouzout pegement eo bet prenet ludu ar gêr dostañ, evit lakaat uheloc’hik priz. D’ar sul war-lerc’h, ar c’houer a daol gant trouz pren al ludu e plad an Anaon, rak n’eus ket en holl ilizoù plad sant Yann, hag e sil e skouarn paotr ar plad, goustadik, herrik a-walc’h, evelato, evit bezañ klevet gant meur a hini en-dro dezhañ : kement evit pren al ludu.\nSeza a c’houlennas, eta :\n– Piv ac’hanomp en deus klevet pe briz eo aet al ludu er Genkiz ?\nDen n’en doa klevet. Unan a lavaras :\n– Sur eo bet prenet mat.\n– O, ya ! eme unan all ; un eizh real bennak, d’an nebeutañ.\n– Eizh real al ludu, eme an Ofret kozh.\nChannig Vihan, o klevout ar priz, a stouas he fenn. Re uhel e oa ar priz evit dezhi mont dreist pa ne vije nemet gant ur gwenneg zoken. Yann Arc’hant, avat, a glevas gant kas ar c’homzoù-se ; ha komzoù taer an hini all : « Din e vo ! » a rae droug dezhañ en e galon. Sevel a reas, rak ne oa mui evit chom penndaoulinet, gant ar broudoù dindan e zaou c’hlin. Kerzhout a reas pelloc’hik diouzh e wreg, gant aon he dije houmañ graet sin dezhañ da zerc’hel e wenneien evit un tantad all.\nYann, avat, a soñje :\n– Evit al ludu mont gant an tad pe gant ar mab, ingal eo.\nHag e lavaras :\n– Eizh real hag ur gwenneg.\n– Nav real, eme an Ofret kozh.\n– Nav real hag ur gwenneg, eme Yann Arc’hant.\n– Dek real.\nGwreg Yann Arc’hant a hirvoude en he c’halon, hag an holl a oa souezhet o welout emgann etre an daou zen, ha ken buan en em bismigent, pe gentoc’h, en em dagent, ma n’en doa ket amzer paotr an ivinenn da embann ar prizioù kinniget.\n– Ur skoed, a reas an Ofret kozh, feuket an tamm anezhañ. Aet e oa droug en ozhac’h o welout ur mengleuzier o klask c’hoari e berc’henn, ha setu ma lavare en e askre :\n– Gant ma ne vo ket da hennezh !\nKement ma’z anzavas herr e vall :\n– Din e vo al ludu.\nKrediñ a rae dezhañ e vije bet ur skoed ur priz n’en dije ket kredet – pe dizereat ha mezhus e vije bet ! – ar mengleuzier paour teurel dreist dezhañ. Hogen, Yann Arc’hant, daoust d’e wreg toc’hellat kement ha ma c’helle evit ober dezhañ da gompren, ne oa ket krennet dezhañ e c’hoant, hag edo o vont da lakaat dreist ar skoed, pa daolas ar mab war an tad. Lan Ofret a lavaras :\n– Dek lur !\nDek lur ! biskoazh, abaoe ma’z oa tantadoù er barrez ha sent er baradoz, ne oa bet lakaet seurt priz e ludu an tantadoù. Dek lur ! Yann Arc’hant oa krennet dezhañ e c’hoant. Dek lur ! Mezhus e oa lakaat kement-se e ludu sant Yann, hag ouzhpenn ur pec’hed a vrasoni.\nAr paotrig, war lein e wezenn, a embanne ken herr, ma’z oa raouliet e vouezh gant aer an noz.\n– Dek lur ludu tantad sant Yann. Ur wech, div wech…\nKaer en devoe, avat, gortoz unan all da deurel, ne bignas priz all ebet betek lein ar wezenn.\n– …Teir gwech ! Dek lur emañ.\nHag ar c’homzoù-se a voe garmet ken herr, ma voent klevet eus kostez ar menez, ha pell er stankenn, en tu all d’ar stêr vras. Ha p’o devoe klevet priz burzhudus al ludu, an eil a c’houlennas digant egile petra a oa c’hoarvezet e Kerunkun.\nLan Ofret a dostaas ouzh Yann Arc’hant hag a lavaras dezhañ :\n– Din eo bet.\nAr mengleuzier, hep respont, a doc’hellas hag a skopas e-kreiz an tantad peurvarvet. Ur bountad avel a c’hwezhas war al leur hag a straneas ludu berniet, gant elfennoù e-leizh o kildreiñ. Un askell-groc’hen vrell a gammigellas da heul al ludu hag a dec’has pennfollet war-du ar c’hevioù, er mengleuzioù disac’het.\nDiouzh ar blaenenn, ma chome warni an tantad o vervel gant pennadoù war enaou pa c’hwezhe an avel, an dud a bignas, familh ha familh, dre ar c’harrhent don ha digompez, betek o zi, el laez. Er penn-adreñv, e kerzhe Lan Ofret. Chomet e oa ur pennadig goude ar re all, evit ober un tamm kempenn d’ar bern ludu, hag evit klozañ anezhañ gant taolennoù mein glas, gant aon e vije strewet a-raok ar beure gant an avel o c’hwezhañ er stankenn a gaouadoù foll.\nHag ivez evit kerzhout war-lerc’h ar re all, rak devet e oa e droad, ha ne felle ket dezhañ diskouez e oa kamm.\nUheloc’hik, er c’harrhent, Yann Arc’hant a gleve e wreg o c’hourdrouz anezhañ. Mezhus e oa klevout ur mengleuzier o vont betek lakaat ur skoed e ludu an tantad ha stourm ouzh un ozhac’h pinvidik.\n– Ya ! a respontas Yann.\n– Ha ma vije chomet ganeoc’h al ludu, ha kavet ho pije ur skoed da lakaat er plad a-benn disul ?\n– Ya ! a respontas Yann adarre.\n– Pelec’h neuze ho pije kavet anezhañ ?\n– Kavet petra ?…\nYann a oa er mare-se o vagañ soñjezonoù all. Hogen pa voent degouezhet en ti, e respontas d’e wreg :\n– Ur skoed em bije lakaet, emezañ, hag ouzhpenn zoken. Betek m’em bije gallet teurel. Betek ugent real em bije lakaet, hep kaout mezh na magañ brasoni, rak gouzout a rit !… Lan Ofret n’eus ket deut gantañ un disterañ d’an tantad, hag evelato ni hon eus lezet ludu an tantad da vont gantañ. Ul ludu santel aet gant un den fallakr. Me ’gred hon eus ni graet henozh ur pec’hed bras.\n– Marteze a-walc’h, eme e wreg goude ur pennad. Hag e chomjont dilavar.\nGouel sant Yann a oa degouezhet d’ar sadorn. An deiz war-lerc’h, Yann Arc’hant a savas mintin-mat evit mont d’an oferenn gentañ. Abredik zoken e oa savet ; ne oa ket sonet c’hoazh ar son gentañ, hag a-boan ma tarzhe a-dre skourroù ar gwez skleur dister an deiz o tihuniñ.\n– Pet eur eo, Yann ? N’eo ket sonet ar son gentañ evit an oferenn vintin ; pa n’eus ket loened da voueta, n’emañ ket c’hoazh mare sevel.\nYann a savas evelato hag a gerzhas er-maez, evit aveliñ e benn, emezañ.\nEzhomm en doa aveliñ e benn, rak ne oa ket bet evit kousket berad e-pad an noz, rak pa serre ul lagad hag e klaske en em rentañ da gousket, e veze dihunet kerkent gant mouezh ur paotrig oc’h embann diwar e wezenn ludu an tantad. Ha goude embann al ludu, e kleve, e noz e gousk, an hevelep mouezh o hopal war-lerc’h al laer.\nYann a ziskennas betek an atredoù. Tennañ ’reas diwar ar bern ludu an taolennoù mein glas, hag e taolas en e douez loustoni ha moc’haj.\nD’an oferenn-bred, Lan Ofret a daolas e bezh dek lur e plad an Anaon gant kement a drouz hag a lavaras ken herr : « Evit ludu Sant Yann ! » ma voe kavet an doare difeson gant an holl.\nUr vaouez kozh, en ur zistreiñ d’ar gêr, a c’hrozmolas etre he c’harvedoù dizantet :\n– Kement a vrasoni ne zougo ket chañs dezhañ.\nHa ral a wech e vez ar gaou e genoù ar re gozh.\nUr mintinvezh, Lan Ofret a demzas gant ludu santel an tantad, liorzhig ar bantenn ken treut an douar anezhi hag hini ur waremm lann. En ur zont d’ar gêr, e sac’h goullo gantañ war e skoaz, en em gavas gant Channig Vihan, hag e lavaras dezhi gant goaperezh :\n– Gwelet e vo hag eñ e talvez ludu an tantad muioc’hik eget al luduoù all. Liorzhig ar bantenn am eus luduet gantañ, ha spi em eus e vo ennañ, er bloaz a zeu, louzeier druz da vreinañ.\nChannig Vihan a respontas gant fae :\n– Ma ne dalvez ket al ludu da unan, da unan all an dije talvezet ; ma vez prenet gant arc’hant ludu un tantad, ar grasoù a vez da heul ne vezont ket, avat.\n– An holl luduoù a zo temzoù eus ar re wellañ, hag an hevelep grasoù a vez atav d’o heul, a farsellas Alan.\n– A ! N’eo ket gwir, eme Channig, prim ha dillo. Dreist kement ludu emañ hini an tantad. Mirout a ra ouzh ar grizilh, ouzh ar rev gwenn, ouzh ar skorn, pa vez bet prenet gant ur c’hristen mat.\nLan a zirollas da c’hoarzhin.\n– Ar wirionez a zo ganin, emezi ; hag ho ludu, ma n’eo ket bet prenet a galon vat, a vo devet gantañ ho park, evel ma’z eo bet devet ho troad gant tan an tantad.\nEhan a reas ar pennhêr da c’hoarzhin. Droug a c’houzañve en e dreid entanet, hogen ne gare ket soñjal penaos e oa c’hoarvezet. Channig a gendalc’he :\n– Bremañ ’oc’h kamm, devet ho taou droad. C’hwi ’lavar ’oc’h chomet berr, aet ho treid a-dreuz, pa lammec’h dreist an tantad, ha me ’lavar deoc’h ’oc’h bet bountet e-kreiz an tan gant nerzh an diaoul a-berzh sant Yann.\nHa Chann, fuloret, kuit gant he hent.\nLan Ofret a bignas war-du e di, goustad, rak abaoe m’en doa klevet Channig, e votoù a rae muioc’h a zroug dezhañ. Entanet e oa e dreid, ha santout a rae edont war-nes kloc’horenniñ, hag e soñje :\n– Bountet en tan gant an diaoul a-berzh ar sant !…\nHag eñ en doa prenet ul ludu ha ne oa ket dezhañ, pa n’en doa ket degaset ur vleñchenn d’an tantad… Prenañ al ludu a oa bet laerezh, ha kaer en doa soñjal en doa taolet dek lur e plad an Anaon, e kleve en e askre rebechoù :\n– Al ludu n’eo ket dit ! Ne oa ket dit evit ur gwennegad !…\nLudu laeret ne dalvezo ket dezhañ sur a-walc’h, evel ma lavare Channig Vihan…\nMa ne vije ket bet strewet war e bark, en dije douget anezhañ en-dro e-kreiz al leur, ha d’an neb a garfe da zont d’e gerc’hat. Ha Lan a sante morc’hed en e goustiañs ken gwazh hag ar c’hwitozennoù en e dreid, a lakae anezhañ da vont a-dreuz gant e hent, evel un den mezv.\nAn deiz war-lerc’h, ne voe ket Lan evit bale ; neuze e kredas ar pezh he doa lavaret dezhañ Channig Vihan p’edo o tont eus ludua e bark :\n– Bountet ’oc’h bet e-barzh an tan gant an diaoul a-berzh sant Yann.\nKloc’horennoù leun a zour\nAr pennhêr… a bedas sant Yann, hag a reas ul le. Nebeut goude e oa pare.\nKrediñ a rae dezhañ e oa bet pardonet. Hogen, ur wech, en ur ober un droiad en e barkeier, ez eas da welout al louzeier en doa hadet en dachenn luduet. Ne oa diwanet louzaouenn ebet, hag, a-dakadoù, e oa devet an douar. Devet evel ma’z oa bet devet e zaou droad. E takadoù all, e oa diwanet stank alc’houenan hag askol.\nGwall nec’het e chomas ar pennhêr pinvidik dirak e bark milliget.\nPa oa bet devet e dreid en doa graet ul le, ha nebeut goude e voe pare. Setu ma reas ul le all da Sant Yann, ken dezhañ tennañ e vallozh diwar e bark.\nAr bloaz war-lerc’h, pa zeue Yann Arc’hant d’an tantad gant e zuilhad bleñchoù hag e votez kozh, an tan o vogediñ diouti, e verzas e oa ar bern uheloc’h eget warlene. Kompren a reas, hep goulenn, perak e oa, ar bloaz-se, uheloc’h ar wrac’hell eget kustum, pa welas Lan Ofret, ur glin war an douar, a-raok ma’z oa zoken enaouet an tan.\nLan Ofret en doa graet div dro evit degas div lodenn : hini ar bloaz hag hini warlene, ha bezañ evel-se leal d’e le.\nLeal e voe ivez d’an eil le en doa graet, rak pa voe an tantad o vervel, Lan Ofret, hep mezh, a bignas e-unan er wezenn, hervez m’en doa touet, evit an embann. Ha setu ma ne daolas ket, an noz-se, war brizioù an nesañ ha ma lezas al ludu da vont gant Channig Vihan evit c’hwec’h real ha daou. Hogen ar c’hwec’h real ha daou a oa bet embannet ken herr en noz didrouz, ma’z oant bet klevet betek chapel Itron Varia a Gerluan, hag an deiz war-lerc’h, o tremen dre ar park bet luduet warlene gant ludu an tantad ha bet milliget, e welas gant levenez e oa kempenn an douar anezhañ hag e tiwane ennañ al louzeier hadet drusoc’h eget a-raok. Neuze pennhêr Kerunkun en em gavas skañv en e gorf, hag en em santas adarre e stad a c’hras.\nBook traversal links for Lan, embanner al ludu\n‹ Geotenn ar Werc’hez


Ar Faoued | Destination Coeur de Bretagne - Kalon Breizh\nHome / Ar pep pouezusañ / Ar Faoued\nProfit deoc’h ur veaj e kreiz an istor ! Gweladenniñ ar Faoued zo hentañ ar familh Boutteville ha he hêrezh dispar eus ar 15vet kantved.\nChapel Santez-Barba, gwir taol-kaer a-fet savouriezh, a oa bet savet diwar ur gouestl. Gwintet gant lorc’h war un tarroz reier e seblant eveshaat ouzh Flondrenn an Ele. Diskenn a reoc'h betek ar feunteun, hep mar ebet, ha lakaat da dintal ar c’hloc’h a zo tal-kichen ti ar gward. Intret eo al lec’h gant un aergelc’h gwall zibar, kemmus diouzh lusk ar c’houlzadoù-bloaz.\nE chapel Sant-Fiakr ez eus ur c’haer a jube liesliv ne chom nemet trizek skouerenn heñvel e Breizh. War ar « vandenn treset »-se, kizellet er c’hoad, eo taolennet ar sioù fall hag ar pec’hedoù, temptadur Adam hag Eva, ar c’hemenn da Varia…Dirak ur seurt pinvidigezh e komprener perak e veze implijet ar gloued-mañ, arouezel ha danvezel war un dro, disparti etre ar chantele hag an nev, evit deskadurezh ar fideled dre ar c’hinkladur anezhi.\nDindan ar c’hoc’hu meurdezus savet e 1542, lec’h arouezek ar vourc’h, ez eus bet aozet foarioù ha marc’hadoù ken-ha-ken ! Merzet e vez dre ret ar c’holonennoù maen-greun m’eo diazezet an doenn veur warne. Ur c’hranded bennak a roont d’ar savadur-se bet savet evit un implij talvoudek da gentañ penn. Liammet eo ar c’hoc’hu gant ar preizhadegoù graet gant Marion ar Faoued ha he bandennad briganted en 18vet kantved. Marie-Louise Tromel a oa hec’h anv gwir. Foetañ a reas bro ar Faoued e-pad pemzek vloaz bennak. Evit mont e-maez eus he stad reuzeudik e oa gwelloc’h ganti riblañ al labourerien-douar hag ar varc’hadourien e-lec’h bevañ diwar an aluzen d’ur mare ma oa an naonegezh o ren e Breizh.\nEn 19vet kantved e voe stank al livourien bamet gant aergelc’h Ar Faoued. Livañ a rejont ar foarioù hag ar marc’hadoù, ar pardonioù ha leizh a bennadoù eus ar vuhez pemdez. Neuze, n’eo ket dre zegouezh ez eus eus Mirdi al livouriezh eno, labelaet Mirdi Frañs anezhañ ! Ennañ ez eus ouzhpenn 350 oberenn kinniget da geñver diskouezadegoù berrbad ha da geñver un diskouezadeg bloaz bras. Priziet e vez ennañ holl binvidigezhioù ar glad hag an hengounioù a ya d’ober hon hêrezh.\nTi Touristed Bro ar Roue Morvan\nPgz : 02.97.23.23.23\nLec'hienn Internet : www.tourismepaysroimorvan.com


Battlestar Galactica (stirad skinwel, 1978) - Wikipedia\nBattlestar Galactica (stirad skinwel, 1978)\nBattlestar Galactica zo ur stirad skinwel skiant-faltazi stadunanat krouet gant Glen A. Larson hag a voe mammen d'ar Frañchiz Battlestar Galactica. An aktourien penn a oa Lorne Greene, Richard Hatch, ha Dirk Benedict. An istor a roe tro da heuliañ dreistbeverien an denelezh el lestr-egorel Battlestar Galactica ha nebeut reoù all o terc'hout rak ar Cylons. Skignet eo bet e 1978–1979 evit ar c'houlzad unan ha paouezet eo bet goude 24 lodenn.\nE 1980, e voe kendalc'het ar stirad gant 10 lodenn ouzhpenn evel Galactica 1980. Levrioù a zo bet skrivet ivez evit kenderc'hel an istor diazez. Battlestar Galactica a voe adsavet e penn kentañ ar bloavezhioù 2000 gant ur ministirad ha goude-se ur stirad skinwel sizhuniek.\nEn ur sistem egorel pell diouzhomp, an 12 Trevadenn denel a zo darbet dezhi bezañ trec'h er brezel mil bloaz a-enep ar re Cylons, robotoù brezel savet gant ur ouenn stlejvil aet da get. Ar re-se a vefe bet riñset dre ar Cylons bet krouet ganto. A-benn ar fin eo taget an denelezh gant un dagadenn brim ha trec'het. Harpet eo bet o enebourien gant an treitour den Baltar (John Colicos).\nCaprica • Lodennoù Sonerezh Tudennoù\nAdtapet diwar « https://br.wikipedia.org/w/index.php?title=Battlestar_Galactica_(stirad_skinwel,_1978)&oldid=1917660 »\nStiradoù skinwel 1978\nKemmoù diwezhañ degaset d'ar bajenn-mañ d'an 30 Du 2021, da 17:04.


Pajenn:Pompery - Quelennou var labour pe gonnidegues an douar, 1851.djvu/14 - Wikimammenn\nPajenn:Pompery - Quelennou var labour pe gonnidegues an douar, 1851.djvu/14\nAn it-tueger é deuont mad ispicial en douarou scân.\nAn douarou scân plijont meurbet d’an it tu, abalamour ma quemmer cals doc’h é magadurez en ear ; ha né c’houl deus an douar nemet an eazaman da rédec é griou. An douarou scân c’hollo var dro an daou drédéren deus an départaman. An douarou menez zo peurvuia deus ar seurt-zé, ac ar vrassa darn deus ar c’hreis pé deus an diabarz ar vro.\nAn toualc’h é nem gav er stanquennou laguennus elec’h a zac’h an dour ; an toualc’h, da lavarout mad, ned eo quet douar, mes eur guisquet téo a louzéier dourec, anter vrein, péré a c’hlazont ac a varvont peb bloas abaoé ar c’hantvédou. Ar guisc louzou vrein zé a lonq cals dour, zo goal spouezus, caout a reer enô laguennou ha toullou gurun, lec’h a chom a vechou al loennet a losquer er meaz.\nAn toualc’hennou é rencont beza dissac’het dré goachou, toullet ac anchet gant squiant. An duchennou pé c’houézedennou, savet gât an dour, andvet ivez toullou gurun né zaléont quet da izellaat ha da caléteat paz eo bet enchet mad ar goachou dissac’ha.\nDoaré ober foënneier en toualc’hennou.\nEller goudé ober eaz foeneier mad en toualc’hennou-ze disséc’het. Evit zé e troer an douar gât eun allar crê ; goudé é drailler gât an oguet pé gât ar var, ma vellaï dré ners an ear ac\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/14&oldid=141343 »


Skolvan - Wikipedia\nMarteze emaoc'h o klask ar pennad anvet Gwerz Skolvan.\nSkolvan zo ur strollad sonerezh Breizh bet savet e 1984, brudet-tre er festoù-noz. Lakaet int da vezañ e-touez ar re wellañ koulz evit ar sonadegoù hag evit ar festoù-noz.\n2.1 Gilles Le Bigot, soner gitar\n2.2 Youenn Le Bihan, soner piston, bombard ha binioù\n2.3 Bernard Le Dreau, soner sakso\n2.4 Dominique Molard, soner binvioù stekiñ\n2.5 Loig Troël, soner akordeoñs\nKrouet eo bet ar strollad e 1984 gant tri c'helenner eus skol sonerezh Plañvour : Youenn Le Bihan, talabarder, soner binioù ha piston (ur benveg krouet gantañ), Yann-Fañch Perroches (akordeoñs) ha Patrice Quéré (violoñs). Pediñ a rejont ar soner gitar Gilles Le Bigot da seniñ gante. Dominique Molard, c’hoarier binvioù-stekiñ, a emezelas er strollad e 1996 ; Bernard Le Dréau (saksofon) a erruas ur bloaz war-lerc’h e 1997 hag e 1999 ec'h erruas Loig Troel gant e akordeoñs.\nGilles Le Bigot, soner gitarAozañ\nO tont eus Sant-Brieg (22) emañ. Kregiñ a reas da c'hoari e 1972 da drizek vloaz. E 1975 eo e krogas gant ar festoù-noz, o tañsal da gentañ hag o seniñ war-lerc'h gant ar strollad Galorn (1978). Abaoe 2002, ez eo kroget Gilles da grouiñ e donioù.\nYouenn Le Bihan, soner piston, bombard ha binioùAozañ\nSoner ganet en Erge-Vras e 1954. Kregiñ a reas da seniñ bombard yaouank-tre e Bagad Kemper. Kemer a reas perzh er strollad Gwerz, krouet e 1981. Kelenner sonerezh eo ivez. Hemañ a grouas Skolvan e 1984. Krouiñ a reas e l983 ur benveg nevez : ar "Piston". Ar benveg-mañ a zo bet krouet diwar hirvombard ar sonerezh barok.\nBernard Le Dreau, soner saksoAozañ\nBernard Le Dreau a grogas e studioù sonerezh e 1967. E 1979, e teuas er-maez eus an « ENM » e Brest gant e ziplomoù. Er bloavezhioù 90, e krouas un triad « The Shkers » gant Kevin Wright (gitar) ha Pikey Butler (kan ha gourrebed-boud). E 1995, ec'h enrollas gant tud brudet eus Breizh evel Georges Jouin, Sirius, Didier Squiban... E-pad enrolladenn « Brest 96 » eo e kejas gant sonerien hengoun evel Jean-Michel Veillon pe Gilles le Bigot. Eñ eo a bedas anezhañ da zont e strollad Skolvan.\nDominique Molard, soner binvioù stekiñAozañ\nKelenner e teuas da vezañ Dominique Molard e skol sonerezh Douarnenez, ur pennadig war-lerc'h ez eas muioc'h war-zu ar binvioù stekiñ. En deiz a hiziv ec'h aoz stajoù... O c'hoari e-barzh strolladoù sonerezh brudet evel Skolvan e c'hoari gant meur a venveg : taboulin sklaer pe tabla indian, eus an derbouka betek ar bodhran en ur dremen dre ar « bones » e bambou pe ar balafon hag ar « steel drum »…\nLoig Troël, soner akordeoñsAozañ\nGanet d'an 21 a viz Gouere 1980 e Brest en ur familh sonerien, e tizoloas Loig Troël an akordeoñs diatonek war-dro pevar bloaz. E 1986, e c'houzañvas ur gwallzarvoud oto grevus. E zorn kleiz a zo nammet, met kenderc'hel a reas memes tra da labourat war an akordeoñs gant e zorn dehou hepken. E 1996, e c'hounezas priz an akordeoñs diatonek e Kan ar Bobl. E 1999, ec'h emezelas e strollad Skolvan. Ar strollad a embannas ar CD «Cheñchet'n eus an amzer » e 2000.\nGounezet en deus Skolvan priz pladenn ar bloaz e Bro-C'hall e 1997, er Rouantelezh-Unanet hag e Portugal.\nAdtapet diwar « https://br.wikipedia.org/w/index.php?title=Skolvan&oldid=1722153 »\nDernière modification le 9 Her 2016, à 04:14\nKemmoù diwezhañ degaset d'ar bajenn-mañ d'an 9 Her 2016, da 04:14.


Don Letts e 1987\nDon Letts (10 a viz Genver 1956 e Londrez) a zo un DJ, soner ha filmaozer breizhveuriat. Kemeret en deus perzh el luskad punk e Londrez, ha ken abred hag e 1978 e savas un teulfilm diwar-benn al luskad-se. A-drugarez dezhañ ivez eus bet brudet luskadoù sonerezh evel an dub hag ar reggae.\nGwerzher e voe er stal Acme Attractions, e Kings Road. Kevezerezh a veze etre Acme Attraction ha Sex, hag a oa stal Vivienne Westwood ha Malcolm McLaren. En Acme Attractions e skigne sonerezh reggae ha dub. Pa voe serret Acme Attractions e krogas d'ober war-dro The Slits. E Londrez e tarempredas Bob Marley, hag a-drugarez da Letts e tizoloas Marley al luskad punk. Diwar al luskad-se e savas an ton Punky Reggae Party. E 1978 e sevenas e deulfilm anvet The Punk Rock Movie hag e savas ur bladenn EP anvet Steel Leg vs the Electric Dread gant Keith Levene ha Jah Wobble. Er memes bloavezh ez eas ivez da Jamaika gant John Lydon . Letts az eas d'ar Stadoù-Unanet asambles gant izili The Clash hag e filmas anezho pa sonjont war al leuenn. Evel-se eo e tizoloas ar sevenadur hip-hop. Seveniñ a reas video an ton This Is Radio Clash. Goude bezañ bet skarzhet diouzh The Clash e savas Mick Jones ar strollad Big Audio Dynamite e 1984. Don Letts a gemeras perzh er raktres, ha kuitaat a reas ar strollad goude e bevare pladenn. Asambles gant izili all eus Big Audio Dynamite e savas ur strollad all anvet Screaming Target. Lakaat a rejont embann ur bladenn nemetken, Hometown Hi-Fi he zitl, e 1991. E 2003 e sevenas ar film Westway to the World. Un teulfilm diwar-benn The Clash eo, ha gounit a reas ur Grammy award. Un teulfilm e gwenn ha du eo, ma weler pegen tizhet e voe Joe Strummer gant divodañ The Clash. Kemer a reas perzh ivez e seveniñ ur film rumm B anvet One Love gant Ky-Mani Marley, unan eus mibien Bob Marley. Don Letts en deus aozet meur a zastumadeg tonioù evel Dread Meets Punk Rockers, Dread meets B-Boys ha Don Letts presents: The Mighty Trojan Sound. E 2007 e kemeras perzh er film "The future is unwritten" (savet gant Julien Temple) diwar-benn Joe Strummer.\nPunk: Attitude(2005) (teulfilm)\nMaking of 'London Calling' : The Last Testament (2004) (video)\nThe Essential Clash (2003) (video)\nThe Pretenders : Greatest Hits (2000) (V) (video "Back on the Chain Gang")\nDancing in the Streets:Planet Rock (1997) (teulfilm)\nPretenders: The Singles (1988) (video) ("Back on the Chain Gang")\nAdtapet diwar « https://br.wikipedia.org/w/index.php?title=Don_Letts&oldid=1965742 »\nKemmoù diwezhañ degaset d'ar bajenn-mañ d'an 18 C'hwe 2022, da 09:46.


Danevell 7 (live #) - Fromadenn (Skrid)\nDanevell 7 (live #)\nDihunet on gant kan plijus an evned ha trouz bouzarus ur morzhol-pigell.\nNav eur eo, hag ar meurzh zo hiziv. Gwelout a ran an heol dre ar prenestr: splannañ a ra war an toennoù gleb. Glav zo bet, met kaer e vo an amzer hiziv.\nEn ti n'eus trouz ebet. Ma-unan emaon. Aet eo ma mamm ha ma zad da labourat, ha ma c'hoar zo er skol.\nSevel a ran. Gwiskañ a ran ma sae-gambr ha ma chaosonoù, ha diskenn a ran gant ar skalieroù. Chom a ran a-sav dirak dor an ti da sellout ouzh al lizhiri zo e-barzh ar voest.\nTri lizher zo: unan e-barzh ur golo bras ha daou e-barzh ur golo bihan. An hini bras gell zo evit ma zad: Yann Halegouet zo skrivet warnañ. An hini bihan roz evit ma c'hoar Berc'hed. Hag an hini bihan glas, a welan, zo evidon, Herve Halegouet.\nN'ouzon ket perak, ne blij ket din liv ha stumm ar golo bihan-se. Anv un urcher zo warnañ. Ernest Kerampont. N'ouzon ket perak ivez, ne blij ket din an anv-se.\nLakaat a ran ma lizher e godell ma sae-gambr, adlakaat a ran ar re all er voest, ha mont a ran da ober ur banne kafe: hini kreñv, evel just, evel ma plij din evañ diouzh ar beure.\nLakaat a ran dour da dommañ, ha malañ a ran kafe, rak ma mamm ne bren ket kafe malet gwech ebet. Ober a ran ar c'hafe en ur zebriñ ur grampouezhenn gant kaotigell avaloù.\nTennañ a ran ma lizher eus ma godell. Digeriñ a ran anezhañ. Prest eo ar c'hafe bremañ. Azezañ a ran da lenn ha d'evañ ma banne.\nUr chekenn zo e-barzh, ha war ma anv, mar plij!\nN'eo ket ur chekenn kant lur. N'eo ket ur chekenn mil lur. N'eo ket ur chekenn pemp mil lur ivez. Ur chekenn dek mil lur, tudoù kaezh!\nUl lizher zo gant ar chekenn. Gant Ernest Kerampont, an urcher, eo skrivet. Gantañ, pe gant e sekretourez, ne vern. Displegañ a ra eus pelec'h e teu an arc'hant. Eus ur voereb kozh, o chom e Naoned.. Ur voereb kozh din zo marvet ha laosket he deus dek mil lur din, peogwir n'he doa bugel ebet, ha peogwir he doa soñj bezañ gwelet ac'hanon pa oan bihan ha koant. Me n'em eus ket soñj eus ar voereb-se, Madalen Soubigou hec'h anv, met gwir eo e oan koant pa oan bihan. Gouzout a ran ivez ne vez ket troet an urcherien da farsal, ha plijout a ra din lizher an Aotrou Ernest Kerampont, un anv brav, a gavan.\nKregiñ a ran da soñjal e-barzh an arc'hant-se. Gwelout a ran peseurt traoù a c'hallin ober ganto. Hir eo al listennad. Gallout a rin prenañ kalz traoù. Ne vo ket diaes dispign an arc'hant-se.\nMet da gentañ em eus un dra a-bouez d'ober. Rak re ziwezhat eo da vont da labourat. Ha n'on ket gwisket na gwalc'het c'hoazh. Kemer a ran ar bellgomz. Gervel a ran ma mestr, an Aotrou Anton Berrec'houg, rener ar stal ardivinkoù tredan, e-lec'h ma labouran abaoe ur sizhun. Ul labour displijus, ma'z eus unan.\nLavarout a ran on klañv. Lavarout a ran em eus terzhienn, peogwir em boa tapet riv dindan ar glav yen dec'h da noz. Glav a oa dec'h pa oan o tont er-maez eus ar stal, ha gleb-teil e oan.\nGoulenn a ra Berrec'houg a-benn pegeit e vin pare, hag a-benn pegoulz e c'hallin dont da labourat en-dro. Respont a ran n'ouzon ket c'hoazh, rak gortoz a ran ar medisin. Gouzout a ran kontañ gevier, met se ne lavaran ket dezhañ.\nC'hoant am eus da c'hervel ma zad ha ma mamm ivez. Met ne vint ket plijet peogwir n'on ket bet o labourat. Klevout a ran anezho:\n« N'eus ket ur sizhun ec'h eus kavet labour ha kavout a rez an tu da chom d'ober teil tomm, lochore bras. » Peogwir emañ kont evel se ne lavarin netra dezho, setu! Na d'am c'hoar ivez, peogwir e c'houlenno diganin prenañ dezhi ur bern traoù, ur re votoù-ruilh, ur porpant ler, ha me'oar petra c'hoazh. Ha pa lavarin dezhi n'hallin paeañ netra dezhi e krogo da ouelañ, hag e vo ret din plegañ evel da gustum. Ne lavarin netra dezhi, setu. Hag ar voereb n'anaveze ket anezhi n'eus forzh penaos, peogwir e oa ganet pemp bloaz war ma lerc'h. Ha ne oa ket ken koant ha me pa oa bihan.\nGoude gwiskañ ma dilhad on bet oc'h ober un dro e kêr. Debret em eus ma merenn en ur preti ker, evet em eus gwin mat, un tammig mav on o sevel diouzh taol, n'eo ket displijus.\nKentañ tra am eus prenet eo ur gitar tredan. N'ouzon ket seniñ c'hoazh, met arc'hant a-walc'h am eus da baeañ kentelioù. Ha deskiñ a rin buan, n'eus forzh penaos.\nGoude-se em eus prenet dilhad nevez diouzh ar c'hiz. N'hallan ket mont da zañsal d'ar sadorn gant ma dilhad labour, ma gwiskamant glas ha ma c'hravatenn ruz. Neuze em eus prenet ur gwiskamant roz, ur roched mouk hag ur gravatenn heñvel. Dispar evit merc'heta.\nPrenet em eus c'hoazh un toullad pladennoù sonerezh "country", levrioù skeudennoù diwar-benn Hollywood hag ar filmoù western: sot on ganto.\nSoñjet em eus ivez e c'hallin prenañ ur c'harr bihan marteze, ha kavet em eus brav ar vuhez. Gant an tamm arc'hant am eus laket a-gostez er bank hag ar gwenneien a c'honezin er stal em bo peadra... Ma! ret e vo mont da labourat adarre. Soñjet em eus neuze e-barzh ma moereb Madalen n'on ket bet o welout e Naoned gwech ebet, ha kavet em eus e c'hallje bezañ roet din un tammig muioc'h memes tra. Met moerebed all am eus moarvat. Ret e vo din goulenn digant ma zud.\nUl lizher all\nHiziv em eus bet pevar lizher bihan hag unan bras. Diwar-benn ar memes tra int o-fevar. Ar chekennoù am boa roet da brenañ ma frenadennoù zo bet adkaset d'am bank. N'eus ket arc'hant ken war ma c'hont. Dle am eus zoken. Ret eo din dont en-dro d'ar stalioù-se da baeañ!\nDa gentañ ne gomprenen ket. Ne welen ket petra e oa.\nP'am eus digoret ar pevare lizher avat em eus komprenet diouzhtu.\n« Pesk Ebrel », zo skrivet war un tamm kartoñs melen. Neuze em eus bet soñj. Chekenn ar voereb Madalen am boa bet dimeurzh tremenet! D'ar c'hentañ a viz Ebrel!\nMa kavan piv eo ar genaoueg en deus kaset al lizhiri sot-se din e kousto ker dezhañ. Ne garfen ket bezañ en e votoù.\nSur on deoc'h emañ o vont da gaout diganin-me.\n- Next: Goulennoù -\n· Gerioù nevez\nGenerated with eXtrans tools (Linux) on Fri Jan 2 18:58:32 2004


Alamaneg | A ! Lenn...\nCategory Archives: Alamaneg\nCommissaire Dupin 1 : Un été à Pont-Aven, bro-Alamagn (2012)\nAbaoe un toullad bloavezhioù em eus bet tro da glevet meuleudi kanet d’ar c’homisar Dupin e meur a lec’h ha gant a bep seurt tud. Diegi em eus bet e-pad pell da gregiñ en e avañturioù avat, evit un abeg eeün : ne vourran ket ouzh ar romantoù-polis lec’hel.\nDaoust d’e anv kaout liv ar vro, tad ar c’homisar Dupin zo alaman, hag e anv gwir eo Jörg Bong. Evel kalzig alamaned en deus kemeret ar boaz da zont da vakañsiñ e Breizh abaoe meur a zek vloaz, lec’h m’en deus kavet mignoned hag ur vammvro diouzh e galon. Ar c’homisar Dupin zo un doare dezhañ da zoñvaat e anaoudegezh eus ar vro, he boazioù hag he annezidi.\nN’on ket bet displijet gant an enklask kentañ-mañ, daoust ma vije bet disteraet va flijadur gant bezañ gwelet un azasadenn-tele a-raok : n’em boa netra da zizoloiñ a-fed itrik. Skrivet eo mat, gant ur stil sirius, tost ouzh hini Jean-François Parot, daoust ma vije un nebeut traoù iskis a-fed treiñ (Implij Océanopolis gant ur ger-mell atav, da skouer, pe ober “langue celte” eus ar brezhoneg…). Dedennus eo an enklask, a liamm bed an arz ouzh hini ar polis.\nKoulskoude e choman sebezet gant ar fed e c’hellfe plijout seurt lennegezh da vretoned. Hec’h interest brasañ eo lakaat da zizoloiñ ar vro gant ur sell diabarzh, an hini hon eus holl, bretoned (ha dont a ra mat a-benn, hep lieskementiñ ar c’hlichedoù). Da lavaret eo e chom deomp an enklask-polis, pa vez goullonderet al levr eus e ekzotelezh, an hini a glasker er romantoù istorel pe er romantoù a dremen en estrenvro… Perak, neuze, dibab ar romant-polis-mañ kentoc’h eget unan all, o c’houzout n’en deus ket ar c’homisar Dupin ur bersonelezh kreñv ouzhpenn ? Romantoù Bannalec n’o deus netra ouzhpenn d’ar re all, panevefe Breizh.\nMa n’eo ket, eveldon, dre guriusted e-keñver an alamanted niverus a zibab Konk-Kerne da lec’h-vakañsiñ evit mont war roudoù Dupin, ne welan ket re…\nMarteze ez in un tamm pelloc’h gant ar rummad, evit nompaz ober va soñj war ur romant kentañ, ar re-se ne vezont ket atav ar re wellañ… (skrivet en doa Jörg Bong traoù all en alamaneg a-raok). Met n’on ket sur da gavout youl a-walc’h da vont betek ar fin. 7 romant zo bet embannet evit poent.\n1 Evezhiadenn\t| tags: été, Bannalec, Bong, Dupin, Jörg, Jean-Luc, Pont-Aven\t| posted in Alamaneg, Breizh, Galleg, Polis, Romantoù\nPellik / Ein Stückel weiter, Antony Heulin (2017)\nKavet em eus el levr-mañ ur sederidigezh nevez digant ar skrivagner-mañ. Peoc’h ha kempouez, a weler da skouer e Glav 3 pe e Mein ar rabin. Komz a ra Anthony Heulin eus karantez a-wezhioù, hep pouezañ re warni ; lakaomp e Mach dir keine Sorgen pe e Latar ha nivlenn, ma kaver un dislavar jedet etre an ton didrabas hag ar sujed, teñval a-walc’h.\nE lec’hioù all e kont ar skrivagner prantadoù enkrezus eus e vuhez : kleñved, oberatadenn (Linenn ruz), pep tra gant douster koulskoude, o c’hoari gant an ijin evel en Em c’hambrig. Intret eo lod eus an testennoù gant ur velkoni dispis.\nBarzhonegoù all a ginnig klichedoù tennet war ar prim : Arneñv, Divdaolenn, Pellik… Tra ma chom amsteriekoc’h din lod all, evel Darnoù an hollad pe Ar an uhel, a denn muioc’h d’ur bed-hunvre.\nBukañ a ra ar skrivagner ur sell tener war an dud tro-dro dezhañ, evel en Divdaolenn. Ur peizant e Pariz a zegas soñj eus barzhonegoù ‘zo gant Youenn Gwernig, pa ziskouez un den dilec’hiet en engroez.\nStil ‘zo, hag un ton dibar zo degaset gant implij ar gwenedeg hag an alamaneg tal-ouzh-tal, a ro un ton a-vaez-bro d’an hollad.\nAr bed hervez Anthony Heulin em eus bet kalz plijadur o soubañ ennañ. Teurel a ra gouloù an dastumad-mañ war ur barzh kuzh met donezonet-kaer, a sav e vouezh dibar ha kizidik en un doare asur e-touez hini barzhed vrezhonek an XXIvet kantved.\nOber un evezhiadenn\t| tags: Antony, Heulin, pellik, Stückel, weiter\t| posted in Alamaneg, Barzhonegoù, Brezhoneg\nApprentis vétos très spéciaux : 1 Alerte au yéti, 2 Gare au monstre du lac 3 Attention au(x) dragon(s) 4 Au secours de la licorne, Suzanne Selfors, bro-Alamagn (2013, 2014)\nAr pezh em eus kavet mat gant ar rummad-mañ eo ez eo hir a-walc’h, daoust ma vije evit bugale yaouank, lakaomp 7-10 vloaz. Gant se e lakae ac’hanon da soñjal e-barzh Enid Blyton, live “Secret Seven”.\nBen Silverstein zo mab nemetañ e dud, siwazh, kudennoù a zo etrezo ha divizet o deus kas anezhañ da dremen an hañv pell eus ar gêr, e ti e dad-kozh a anavez a-boan. Kontrol dezhañ, hennezh a vev gant nebeut arc’hant en ur gêriadenn vihan. Serret eo bet, un toullad bloavezhioù kent, al labouradeg boutonioù a laboure ar bras eus tud ar gêriadenn ennañ.\nMet annezidi nevez a zo er savadur, p’eo bet staliet nevez ‘zo ur “glinikenn evit buzhug” : un anv a guzh un aozadur a bled gant loened klañv ar bed faltazi. Dre zegouezh en em gav Ben gant unan eus al loened-se, a ya da gas gant e vignonez nevez Perle d’ar glinikenn. Siwazh, abalamour dezhañ e tec’h kuit ur yeti klañv eus ar glinikenn hag e krog da blantañ reuz er gêriadenn. Ret eo d’an daou vugel adtapout ane zhañ. Ur wezh kaset ar gefridi da benn e asant ar renerez kemer anezho da zeskarded er glinikenn, lec’h ma rint anaoudegezh gant boudoù a bep seurt.\nDa bep levr e avañtur hag e loen nevez. Fonnusoc’h-fonnusañ e teu ar zoo-faltazi da vezañ. Ret eo derc’hel kuzh obererezhioù gwir ar glinikenn ar bed gwirion ; hag enebourien a zo, ken e Boutonville, ken er bed faltazi. Merket mat eo temz-spered an tudennoù, pe vijent a-bouez pe get en istor.\nAr pep gwellañ en istorioù-mañ eo ijin ar skrivagnerez, techet da farsal. He doare dezhi he deus da adimplijout boudoù faltaziek mil anavezet. Ur wezh echu an istor e kaver un astenn e stumm ur c’haier obererezhioù, gant titouroù diwar-benn ar boudoù faltaziek ha resisadurioù diwar-benn ar pezh a zo gwir pe n’eo ket en istor kontet. Kinniget e vez taolioù-arnod, tresadennoù, a bep seurt traoù da vont pelloc’h ganti.\nSañset n’eo ket echu ar rummad, peogwir e reer anaoudegezh el levrenn ziwezhañ gant hini droug ar bed faltaziek, met laosket eo d’ober e reuz hag e c’heller divinout ne vo ket da viken.\nUr blijadur eo bet lenn ar pevar levr-mañ gant ar vugale. Skrivet int brav, gant ijin ha lusk, ha gwirheñvel eo an tudennoù. Lennegezh a galite evit ar re yaouank.\nOber un evezhiadenn\t| tags: Alerte, Apprentis, attention, dragons, gare, lac, licorne, monstre, secours, Selfors, spéciaux, Suzanne, très, vétos, yéti\t| posted in Alamaneg, Galleg, Moliac'h ha Faltazi harozek, Romantoù, Yaouankiz\nJo oder Ty 1 : Mehr als nur ein Zeuge, Keren David, Rouantelezh-Unanet (2010)\nKentañ romant ar rummad evit ar grennarded Jo oder Ty / When I was Joe. Plijet bras e oan bet gant al levrenn 2, kroget ganin dre zichañs a-raok hennezh.\nKomprenet e vez gwelloc’h an istor en ur gregiñ dre ar penn kentañ, evel-just. Al levr-mañ en deus an hevelep perzhioù mat eget an eil, met a zo gwelloc’h c’hoazh, peogwir ez eus ennañ ur c’hoari war identelezh ar c’hrennard. Test m’eo bet ouzh ur muntr, e vez lakaet gant ar polis en ur program gwareziñ an testoù. Ret eo dezhañ, ha d’e vamm, kuitaat e di, cheñch neuz, cheñch skolaj, cheñch anv ha betek e zeiz-ha-bloaz. Dindan e identelezh nevez eo ur bloavezh yaouankoc’h, hag ar fed en dije troc’het krenn gant e anaoudegezhioù kent a ra anezhañ un den nevez penn-da-benn : krog e oa da vont war fallaat, gant mignoned ne oant ket gwall reizh, hag un eil chañs a ro dezhañ, hep na vije ar pal, hag hep gouzout d’an dud a ra war e dro zoken. An afer identelezh-se a zo studiet gant kalz a ampartiz hag a gizidigezh gant ar skrivagnerez. An darvoud dic’hortoz en deus trejeboulet buhez Ty a vo, a-benn ar fin, e chañs er vuhez, ha gwelet e vo en eil levrenn penaos ar vuhez kuzh-se a zigoro dezhañ dorioù e amzer dremenet hag e wrizioù, a vije chomet dianav dezhañ a-hend-all.\nKalzig suspens ‘zo, muntrerien a zo war e lerc’h memestra ! met n’eo ket ar pep pouezusañ e-barzh ar romant, a zo kempouez-brav etre diavaez ha diabarzh, buhez familh ha darempredoù sokial, ober, sekredoù… Enouiñ a raen un tammig tro ar fin, peogwir e anavezen dija ar pezh a oa da zont, met ne gredan ket e rafe se d’unan a lennfe ar rummad en urzh.\nUr mor a brizioù en deus tapet ar romant-mañ, ober a ra kalz berzh er broioù ma vez ar saozneg ar yezh pennañ, hag e bro-Alamagn ivez. N’eo ket bet lakaet e galleg, din da c’houzout. Gant se, e vije kenkoulz e lenn e saozneg war-eeun, emichañs !\nOber un evezhiadenn\t| tags: als, David, Joe, Keren, mehr, nur, oder, Ty, was, When, Zeuge\t| posted in Alamaneg, Polis, Romantoù, Saozneg, Yaouankiz


Verknüpfte Dokumente : [293 document(s)]\n[Foto] Emvod kelaouiñ (Klub kelaouiñ Roazhon ha Breizh), e Roazhon, e miz Ebrel 1999. Kinnig ar raktres krouiñ un diazezadur e Breizh (Bonsavadur Breizh) evit sikour kement tra a vefe graet a-zivout an identelezh. Ur c'hinnig degaset a-gevret gant Skol Uhel ar Vro, Kuzul Sevenadurel Breizh hag Ajañs Teknikel ar Rannvro, el Levr Gwenn anvet «Ur sevenadur breizhek evit an XXIvet kanved». / [Disanv] (Luc'hskeudennet gant). - - KDSK_SAE_Lodad02A0788_P.jpg\n[Foto] Emvod kelaouiñ (Klub kelaouiñ Roazhon ha Breizh), e Roazhon, e miz Ebrel 1999. Kinnig ar raktres krouiñ un diazezadur e Breizh (Bonsavadur Breizh) evit sikour kement tra a vefe graet a-zivout an identelezh. Ur c'hinnig degaset a-gevret gant Skol Uhel ar Vro, Kuzul Sevenadurel Breizh hag Ajañs Teknikel ar Rannvro, el Levr Gwenn anvet «Ur sevenadur breizhek evit an XXIvet kanved». / [Disanv] (Luc'hskeudennet gant). - - KDSK_SAE_Lodad02A0789_P.jpg\n[Foto] Emvod kelaouiñ (Klub kelaouiñ Roazhon ha Breizh), e Roazhon, e miz Ebrel 1999. Kinnig ar raktres krouiñ un diazezadur e Breizh (Bonsavadur Breizh) evit sikour kement tra a vefe graet a-zivout an identelezh. Ur c'hinnig degaset a-gevret gant Skol Uhel ar Vro, Kuzul Sevenadurel Breizh hag Ajañs Teknikel ar Rannvro, el Levr Gwenn anvet «Ur sevenadur breizhek evit an XXIvet kanved». / [Disanv] (Luc'hskeudennet gant). - - KDSK_SAE_Lodad02A0790_P.jpg\n[Foto] Emvod kelaouiñ (Klub kelaouiñ Roazhon ha Breizh), e Roazhon, e miz Ebrel 1999. Kinnig ar raktres krouiñ un diazezadur e Breizh (Bonsavadur Breizh) evit sikour kement tra a vefe graet a-zivout an identelezh. Ur c'hinnig degaset a-gevret gant Skol Uhel ar Vro, Kuzul Sevenadurel Breizh hag Ajañs Teknikel ar Rannvro, el Levr Gwenn anvet «Ur sevenadur breizhek evit an XXIvet kanved». / [Disanv] (Luc'hskeudennet gant). - - KDSK_SAE_Lodad02A0791_P.jpg\n[Foto] Emvod kelaouiñ (Klub kelaouiñ Roazhon ha Breizh), e Roazhon, e miz Ebrel 1999. Kinnig ar raktres krouiñ un diazezadur e Breizh (Bonsavadur Breizh) evit sikour kement tra a vefe graet a-zivout an identelezh. Ur c'hinnig degaset a-gevret gant Skol Uhel ar Vro, Kuzul Sevenadurel Breizh hag Ajañs Teknikel ar Rannvro, el Levr Gwenn anvet «Ur sevenadur breizhek evit an XXIvet kanved». / [Disanv] (Luc'hskeudennet gant). - - KDSK_SAE_Lodad02A0786_P.jpg\n[Foto] Emvod kelaouiñ (Klub kelaouiñ Roazhon ha Breizh), e Roazhon, e miz Ebrel 1999. Kinnig ar raktres krouiñ un diazezadur e Breizh (Bonsavadur Breizh) evit sikour kement tra a vefe graet a-zivout an identelezh. Ur c'hinnig degaset a-gevret gant Skol Uhel ar Vro, Kuzul Sevenadurel Breizh hag Ajañs Teknikel ar Rannvro, el Levr Gwenn anvet «Ur sevenadur breizhek evit an XXIvet kanved». / [Disanv] (Luc'hskeudennet gant). - - KDSK_SAE_Lodad02A0787_P.jpg\n[Foto] Diviz : "Etre breton à Nantes" aozet gant ar radio Alternantes FM (98.1). / [Disanv] (Luc'hskeudennet gant). - - KDSK_EMGANN_CB_B0481_P.jpg\n[Foto] Diviz : "Etre breton à Nantes" aozet gant ar radio Alternantes FM (98.1). / [Disanv] (Luc'hskeudennet gant). - - KDSK_EMGANN_CB_B0476_P.jpg\n[Foto] Jean-Yves Cozan, besprezidant Kuzul Rannvro Breizh e karg eus identelezh Breizh hag ar sevenadur. / [Disanv] (Luc'hskeudennet gant). - - KDSK_SAE_Lodad02A0240_P.jpg\n[Foto] Jean-Yves Cozan, besprezidant Kuzul Rannvro Breizh e karg eus identelezh Breizh hag ar sevenadur. / [Disanv] (Luc'hskeudennet gant). - - KDSK_SAE_Lodad02A0239_P.jpg


Benede - Wikipedia\nGenad : Atropa\nAr benede (pe pabu-(n)aer), eus e anv skiantel Atropa belladonna, a zo ur blantenn c'heotennek vevek eus kerentiad ar Solanaceaeed. Eus genad an Atropa, da c'houzout dimp, n’eus ken ‘met ar benede a zo bet kavet betek-henn. E-barzh en Europa nemetken e vez kavet.\nUr blantenn vras an hini eo hag a zo 1,50 metr dezhi, bodennet anezhi, hirgelc'hiek ha lemm he delioù, lostigoù delienn dezhi, stumm kloc'higoù war he bleunioù, rousdu. Ar frouezh zo bouloù du lufr a-vent gant hor pabu. Pistrius eo ar blantenn evit an dud, frouezh hag all toud. Bez' ez eus 'barzh a bep seurt alkaloidoù, da skouer an hioskiamin hag ar pezh a vez anvet louzoù benede (pe atropin).\nAdtapet diwar « https://br.wikipedia.org/w/index.php?title=Benede&oldid=1456178 »